રવિવારે જેડી(યુ)ની મળેલી રાષ્ટ્રીય કારોબારીની બેઠકમાં તો લોકસભાની સાથે વિધાનસભાની ચૂંટણી સાથે કરાવવાની વાતને ટેકો આપતો પ્રસ્તાવ પણ મંજૂર કર્યો હતો. આમ તો શિવસેનાની માફક જેડી(યુ) પણ ભાજપ સાથે સહજભાવે ભળી શકતો નથી. ભાજપની એવી નીતિ રહી છે કે, તક ગુમાવ્યા વગર રાજકીય પગપેસારો કરી લેવો. નીતીશને પણ એ ડર છે જ. પણ તેમની પાસે બે જ વિકલ્પ છે, ભાજપ સામે લડો અથવા શરણું સ્વીકારો! અત્યારે તો નીતીશે બીજો વિકલ્પ પસંદ કરી લીધો છે. એ જ રીતે બિહારમાં જો ભાજપે પોતાના પગ પહોળા કરવા હોય તો જેડી(યુ) સિવાય કોઈ અન્ય વિકલ્પ નથી. નીતીશના નિર્ણયનો અર્થ ભાજપના ચાણક્ય ન સમજી શકે તેવા નથી. તેથી જેડી(યુ)નું કદ કયા માપનું રાખવું તેની યોજના પણ ઘડાઈ ગઈ હશે. એ ગમે ત્યારે જેડી(યુ)ને હાંસિયામાં ધકેલી દે કે પછી બીજા ક્રમે રાખી દે તો રાજકારણમાં કંઈ આશ્ર્ચર્ય પામવા જેવું નહીં હોય, કારણ કે નીતીશ પર કેટલો વિશ્ર્વાસ મૂકી શકાય એ બાબતે એ સજાગ હોય જ.